P. Hrušovský, predseda NR SR: (2005-03-16):
I. Hopta, poslanec: Vážený pán predseda Národnej rady, vážený minister vlády Slovenskej republiky, vážené dámy a vážení páni, už niekoľko dní v médiách beží kampaň, že Komunistická strana Slovenska prichádza do parlamentu s prevratným zákonom, s takzvaným zákonom o milionárskej dani. Preto som sám bol veľmi zvedavý, čo tento zákon bude obsahovať, ako bude riešiť príjmy občanov, ktorí zarábajú veľa, a tých, ktorí zarábajú málo. Pravdu povediac, ak by bol jún budúceho roku a na návrhu zákona nebolo napísané meno podpredsedu Ústredného výboru Komunistickej strany Slovenska Karola Ondriaša, tak by som si myslel, že tento návrh zákona predložil minister financií Ivan Mikloš, pretože podľa tohto návrhu zákona naozaj nič prevratné sa v daňovej sústave Slovenskej republiky nestane. Chudobnejší nebudú bohatší a bohatí zase nebudú chudobnejší. Prečo to hovorím? A budem sa snažiť byť vecný. Predovšetkým si myslím, že zákon o milionárskej dani by nemal riešiť príjmy len nad jeden milión korún. Pozrite sa sem. Ja si osobne myslím, že ak chceme pomôcť naozaj sociálne slabším ľuďom, tak sme jednoducho tým sociálne slabším mali daň z 19 % znížiť nižšie, na 5 %, na 10 % a tým, čo zarábajú viac, mala byť daň zvýšená už aj pri ich príjmoch do milióna korún. Poviem to obrazne. Po prípadnom prijatí tohto zákona naďalej rovnakým číslom 19 % bude zdaňovaný príjem predavačky, upratovačky, učiteľky, zdravotnej sestry ako aj príjem predsedu vlády Slovenskej republiky, predsedu Národnej rady Slovenskej republiky, poslancov, čiže v podstate pán kolega Ondriaš pripravil zákon, ktorý, ako som povedal, absolútne neublíži tým, čo zarábajú dnes veľké peniaze, ale v skutočnosti ich príjem ešte nepresahuje jeden milión korún, pretože pri príjme jeden milión korún, ak to vydelíte dvanástimi, to vychádza zhruba 84 000 korún, tak ja osobne si myslím a som pevne presvedčený, že ak niekto zarobí 84 000 korún mesačne a niekto zarobí 10 000 korún, tak tá sadzba dane by mala byť iná u toho, kto zarobí 84 000, by mala byť vyššia, trebárs 25 %, 30 %, než u toho, čo zarobí menej. Ďalej tie prepočty, ktoré tu uviedol, zrejme to je aj podľa toho, že nasadená sadzba dane je vyššia, až nad 1 milión korún, sa ukazuje, že príjem pre štátny rozpočet pri takých závratných zmenách dosahuje v roku 2006 iba 90 miliónov korún, čiže podľa mňa je to zanedbateľná suma - 90 miliónov korún - pre štátny rozpočet. Preto ja by som kolegovi Ondriašovi navrhoval, aby stiahol z rokovania tento návrh zákona, a ak nie, tak aby pomocou pozmeňujúcich návrhov ho upresnil tak, aby aj tie príjmy, ktoré sú do 1 milióna korún, aby rozdelil, aby bolo vidieť, že tí čo zarábajú trebárs 600 000 korún a tí, čo zarábajú 120 000 korún, platia iné príjmy. Ďalšia záležitosť, ktorá je tu zaujímavá, že táto sadzba dane sa nedotkne právnických osôb. My veľmi dobre vieme, že v podstate tí, čo zarábajú dnes veľké peniaze, tak väčšinou zarábajú cez právnické firmy a tá sadzba dane 19 % naďalej zostáva pre právnické firmy rovnaká. Ak by sme tam len zvýšili, 1 alebo 2 %, tak si myslím, že to by boli už miliardové príjmy do štátneho rozpočtu, na rozdiel od 90 miliónov, ktoré chceme získať od fyzických osôb. Čiže ak chce Karol Ondriaš, aby naozaj nepôsobilo to len populisticky, aby sme sa nevysmiali tým najchudobnejším a nezdaňovali ich naďalej tak ako predsedu vlády alebo ostatných ústavných činiteľov, pretože jediným ústavným činiteľom, ktorý by na základe tohto zákona bol postihnutý, bol by prezident Slovenskej republiky, lebo ten má príjem štyrikrát vyšší ako poslanec Národnej rady. Ostatných absolútne by sa to nedotýkalo. Čiže myslím si, že mali by sme začínať od seba, to je po prvé, a po druhé, už pri príjme nad 300 000 korún by som si dokázal predstaviť vyššiu sadzbu dane nehovoriac o príjme 500, 600 alebo 750 000 korún. Na druhej strane tí, čo zarábajú menej, si myslím, že by mali mať nižšie príjmy a nie 19-percentnú daň tak ako ostatní. Ďakujem za pozornosť.